Continuen les Jornades de Memòria Històrica i Democràtica de Sagunt amb la visita guiada als 'blocaus' d'Almenara i la presentació del llibre del guerriller Quico
27 d’octubre 2022

Les I Jornades de Memòria Històrica i Democràtica _Resistir és véncer_ de Sagunt continuen la seua programació este dissabte al matí amb la visita guiada als _blocaus_ de darrere del castell d'Almenara i divendres que ve, 4 de novembre, amb la presentació del llibre _Caminos de resistencia_, de Francisco Martínez ‘Quico’, un dels últims maquis.

En esta excursió es farà una visita guiada als escenaris de la Guerra Civil situats darrere del castell d'Almenara i que formaven part de la ‘Línia XYZ’. En esta zona s'ha restaurat un _blocao_, diversos trams de trinxeres, nius de metralladora i un polvorí. Per al desplaçament, la Regidoria de Memòria Històrica i Democràtica disposarà un autobús amb eixida des de la parada de la rotonda enfront de la parròquia de Jesús Obrer del Port de Sagunt i amb retorn al mateix lloc sobre les 13.00 hores. La inscripció a esta activitat és gratuïta i s'ha de formalitzar a través de la pàgina web [**www.notikumi.com**](http://www.notikumi.com), indicant ‘Almenara’ en el cercador, o accedint directament a través de l'[**enllaç**](https://www.notikumi.com/2022/10/29/visita-a-blocaus-guerra-civil-dalmenara). Es recomana portar aigua, esmorzar, gorra i roba i calcer còmode.

D'altra banda, la setmana pròxima, concretament el divendres 4 de novembre, a les 18.30 hores, en el Casal Jove del Port de Sagunt tindrà lloc la presentació del llibre _Caminos de resistencia_ (Ediciones El Boletín) per part del seu autor, Francisco Martínez _Quico_, un dels últims guerrillers antifranquistes que encara viuen, en què conta la seua història. El regidor delegat de Memòria Històrica i Democràtica, Guillermo Sampedro, conduirà l'acte.

**La programació seguix fins a mitat de mes amb teatre i còmic**

La programació seguirà el diumenge 6 a les 19.00 hores, també en el Casal Jove del Port de Sagunt, on la companyia Teatro Círculo representarà l'obra _Gaskin_. La dramatització està basada en els diaris de l'aviador republicà Antonio Gassó _Gaskin_. En ella, la protagonista, Clara, descobrix als seus 55 anys, durant una mudança, el diari que son pare va escriure entre 1939 i 1943 mentre estava en els camps de concentració nord-africans; estant immersa en un duel postergat, ja que el seu pare va morir quan ella tenia 19 anys, apareix Marta, amiga seua de la infància, amb la intenció d'escriure una novel·la sobre la vida de Gaskin. Les entrades per a la funció, recomanada per a majors de 14 anys, seran també gratuïtes i es podran adquirir més endavant en [**www.notikumi.com**](http://www.notikumi.com).

El dijous 10 de novembre a les 18.30 hores, i en eixe mateix lloc, Cristina Durán i Miguel Ángel Giner, premis nacionals de còmic, presentaran la seua novel·la gràfica _La Jabalina_, basada en la vida de la militant anarquista María Pérez Lacruz, que serà editada per la Regidoria i eixirà a la venda previsiblement a partir de l'any nou. El professor Robert Arnau de la Universitat Jaume I s'encarregarà de la presentació, que comptarà també amb la participació de Manuel Girona, autor del llibre _Una miliciana en la ‘Columna de Hierro’. María ‘La Jabalina’_.

**Resignificació d'espais per a la memòria**

Les I Jornades de Memòria Històrica i Democràtica de Sagunt _Resistir és véncer_ conclouran el dissabte 19 de novembre amb un acte de clausura que tindrà lloc als Jardins Ingruinsa del Port de Sagunt, a les 12.00 hores, en què s'inaugurarà un monument a les persones que van donar la seua vida i van patir persecució per la seua defensa de la legalitat democràtica, la llibertat i la justícia entre 1936 i 1975. En compliment d'una moció aprovada pel Ple de la Corporació s'ha resignificat el monòlit franquista que es trobava en este punt.

La Regidoria de Memòria Històrica i Democràtica de l'Ajuntament de Sagunt organitza les activitats d'estes jornades amb la col·laboració de la Conselleria de Participació, Transparència, Cooperació i Qualitat Democràtica; la Diputació provincial de València; la Federació Valenciana de Municipis i Províncies; la Coordinadora d'Associacions per a la Memòria Democràtica; i de l'Associació Cultural Nautilus.

Per a més informació sobre les jornades, aquelles persones interessades poden dirigir-se al Casal Jove del Port de Sagunt o contactar a través del número de telèfon 637 897 349.

![](/media/cbwftvuc/c2pa_cartel_visitablocaus_almenara.jpg?width=400&height=621) ![](/media/y0bf5nhi/c2pb_cartel_presentacionlibro_guerrillero_quico.jpg?width=400&height=568)

![](/media/sdvbvfx4/c3pa_portadalibro_caminosderesistencia_quico.jpg?width=400&height=569) ![](/media/wv0m41ee/c3pb_cartel_ijornadasmemoriahistorica_sagunto.jpg?width=400&height=566)

*   [](http://www.facebook.com/sharer.php?u=https://aytosagunto.es/va/actualitat/visita-guiada-blocaus-castell-almenara-i-presentacio-llibre-guerriller-quico-jornades-memoria-sagunt-2022-10-27/ "Facebook")
*   [](http://twitter.com/share?url=https://aytosagunto.es/va/actualitat/visita-guiada-blocaus-castell-almenara-i-presentacio-llibre-guerriller-quico-jornades-memoria-sagunt-2022-10-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-guiada-blocaus-castell-almenara-i-presentacio-llibre-guerriller-quico-jornades-memoria-sagunt-2022-10-27/ "Linked In")
*   [](mailto:?body=https://aytosagunto.es/va/actualitat/visita-guiada-blocaus-castell-almenara-i-presentacio-llibre-guerriller-quico-jornades-memoria-sagunt-2022-10-27/)